Valtion tarkastusvirasto ei ota kantaa yksittäistapaukseen, mutta edellyttää virkamiesten matkantekotavoilta edullisuutta.

Lapsiasiavaltuutettu Tuomas Kurttila on ahkera taksinkäyttäjä. MIKA RINNE

Lapsiasiavaltuutettu Tuomas Kurttilan taksinkäyttö herättää kysymyksiä. Asiaan on kiinnittänyt huomiota Uutissuomalainen.

Kurttilan kolmen edelliskuukauden taksilasku on kaikkinensa lähes 5 200 euroa. Laskuun sisältyy muun muassa lähes 600 euron taksimatka Oulusta Jyväskylään ja 500 euron matka Helsingistä Harjavaltaan.

Samassa ajassa Kurttilalle kertyi maksettavaa linja-automatkoista 71 euroa ja junamatkoista 678 euroa.

Iltalehti uutisoi syyskuussa kansanedustaja Jani Toivolan (vihr) suurista taksikuluista. Toivolan suoritus kalpenee kuitenkin Kurttilalle, sillä Toivolan taksilasku oli yli kolmelta vuodelta ja neljältä kuukaudelta noin 22 000 euroa.

”Yhteyden ottamisen tapa”

Kurttila perustelee taksin käyttöään julkisen liikenteen sijasta muun muassa ajansäästöllä ja työhyvinvoinnilla. Hänen mukaansa valtakunnallisessa tehtävässä on myös tärkeää käydä luottamuksellisia keskusteluja taksikuskien kanssa.

– Jos kansalainen haluaa minun kanssa keskustella häntä pohdituttavista asioista, hän sen tekee. Sitä tilannetta käytän myös hyvin työni hoitamiseen ja se on yksi yhteyden ottamisen tapa, Kurttila kertoo Uutissuomalaiselle.

– Suomi on iso maa, ja tässä tehdään valtakunnallista, kansallista tehtävää. Toki se vaatii, että liikkuminen on sujuvaa ja nopeaa. Silloin, kun kulkuyhteydet eivät ole hyvät, käytetään sitä kulkuvälinettä, joka on olemassa.

Valtion tarkastusvirasto ei Uutissuomalaisen mukaan ota kantaa yksittäistapaukseen, mutta edellyttää virkamiesten matkantekotapojen olevan ”kokonaisuudessaan edullisia”. Oikeusministeriössä, jonka alaisuudessa lapsiasiavaltuutettu toimii, viraston päällikön matkakulut hyväksyy tämän sijainen.

Kurttila hakee parhaillaan toista viisivuotiskautta lapsiasiavaltuutetun virassa. Hän on myös SDP:n kansanedustajaehdokas Keski-Suomessa.